52)

Muutetaan liitteen I (osa FCL) lisäys 6 seuraavasti: a) Muutetaan A jakso seuraavasti: i) Korvataan 2 kohta seuraavasti: ”2. Osista koostuvalle IR(A)-kurssille pyrkivällä hakijalla on oltava PPL(A)- tai CPL(A)-lupakirja. Menetelmämittarilento-osaan pyrkivällä hakijalla, jolla ei ole CPL(A)-lupakirjaa, on oltava todistus perusmittarilento-osan suorittamisesta. Hyväksytyn koulutusorganisaation on varmistettava, että monimoottorisen lentokoneen IR(A)-kurssille pyrkivä hakija, jolla ei ole ollut monimoottorisen lentokoneen luokka- tai tyyppikelpuutusta, on saanut H luvussa määritellyn monimoottorikoulutuksen ennen IR(A)-kurssin lentokoulutuksen aloittamista.” ii) Korvataan 10.2 kohta seuraavasti: ”10.2. IR(H)-kelpuutuksen haltijoilla 7 tai 8 kohdassa vaaditun koulutuksen kokonaismäärä voidaan vähentää 10 tuntiin.” b) Lisätään uusi Aa jakso seuraavasti: ”Aa. IR(A) — Pätevyysperusteinen osista koostuva lentokoulutus YLEISTÄ 1. Pätevyysperusteisen osista koostuvan lentokoulutuksen tavoitteena on tarjota PPL- tai CPL-lupakirjan haltijoille mittarilentokoulutusta heidän aiemmin saamansa mittarilentokoulutuksen ja -kokemuksen pohjalta. Sillä on tarkoitus saavuttaa osaamistaso, joka vaaditaan lentokoneen lentämiseen mittarilentosääntöjen mukaisesti ja mittarisääolosuhteissa. Koulutukseen kuuluu sekä sellaisen IRI(A)- tai FI(A)-kouluttajan, jolla on oikeus antaa koulutusta IR-kelpuutusta varten, antamaa mittarilentokoulutusta että hyväksytyn koulutusorganisaation antamaa lentokoulutusta. 2. Tällaiseen pätevyysperusteiseen osista koostuvaan IR(A)-koulutukseen pyrkivällä hakijalla on oltava PPL(A)- tai CPL(A)-lupakirja. 3. Teoriakurssi on suoritettava 18 kuukauden kuluessa. Mittarilentokoulutus ja lentokoe on suoritettava hyväksytyn teoriakokeen voimassaoloaikana. 4. Kurssin on sisällettävä a) teoriakoulutus IR(A)-kelpuutusta vastaavalle tietotasolle; b) mittarilentokoulutus. TEORIATIETO 5. Hyväksytyn pätevyysperusteisen osista koostuvan IR(A)-kurssin on sisällettävä vähintään 80 tuntia teoriakoulutusta. Teoriakoulutukseen voi kuulua tietokonepohjaista koulutusta ja verkko-opiskelua. Lähiopetusta on oltava ORA.ATO.305 kohdassa vaadittu vähimmäismäärä. LENTOKOULUTUS 6. IR(A)-kelpuutus myönnetään tässä osista koostuvassa koulutuksessa pätevyysperusteisesti. Hakijan on kuitenkin täytettävä jäljempänä esitetyt vähimmäisvaatimukset. Vaadittavan pätevyyden saavuttaminen saattaa edellyttää lisäkoulutusta. a) Yksimoottorisen lentokoneen pätevyysperusteisen osista koostuvan IR(A)-kurssin on sisällettävä vähintään 40 tuntia mittarilentokoulutusta, josta korkeintaan 10 tuntia saa olla mittariaikaa maassa FNPT I:llä tai korkeintaan 25 tuntia lentosimulaattorilla tai FNPT II:lla. Korkeintaan viisi tuntia FNPT II:n tai lentosimulaattorin mittariajasta maassa voidaan suorittaa FNPT I:llä. i) Kun hakija on A) suorittanut sellaisen IRI(A)- tai FI(A)-kouluttajan, jolla on oikeus antaa koulutusta IR-kelpuutusta varten, antaman mittarilentokoulutuksen, tai B) ohjannut lentokonetta mittarilentosääntöjen mukaisesti ilma-aluksen päällikkönä sellaisen kelpuutuksen haltijana, joka antaa oikeuden lentää mittarilentosääntöjen mukaisesti ja mittarilentosääolosuhteissa, näistä tunneista voidaan hyvittää vaadittavien 40 tunnin osalta enintään 30 tuntia. ii) Kun hakija on saanut muuta kuin a kohdan i alakohdassa tarkoitettua mittarilentokoulutusta, näistä tunneista voidaan hyvittää vaadittavien 40 tunnin osalta enintään 15 tuntia. iii) Lentokoulutukseen on joka tapauksessa sisällyttävä vähintään 10 tuntia mittarilentokoulutusta lentokoneella hyväksytyssä koulutusorganisaatiossa. iv) Mittarilentokoulutusta on oltava yhteensä vähintään 25 tuntia. b) Monimoottorisen lentokoneen pätevyysperusteisen osista koostuvan IR(A)-kurssin on sisällettävä vähintään 45 tuntia mittarilentokoulutusta, josta korkeintaan 10 tuntia saa olla mittariaikaa maassa FNPT I:llä tai korkeintaan 30 tuntia lentosimulaattorilla tai FNPT II:lla. Korkeintaan viisi tuntia FNPT II:n tai lentosimulaattorin mittariajasta maassa voidaan suorittaa FNPT I:llä. i) Kun hakija on A) suorittanut sellaisen IRI(A)- tai FI(A)-kouluttajan, jolla on oikeus antaa koulutusta IR-kelpuutusta varten, antaman mittarilentokoulutuksen, tai B) ohjannut lentokonetta mittarilentosääntöjen mukaisesti ilma-aluksen päällikkönä sellaisen kelpuutuksen haltijana, joka antaa oikeuden lentää mittarilentosääntöjen mukaisesti ja mittarilentosääolosuhteissa, näistä tunneista voidaan hyvittää vaadittavien 45 tunnin osalta enintään 35 tuntia. ii) Kun hakija on saanut muuta kuin b kohdan i alakohdassa mainittua mittarilentokoulutusta, näistä tunneista voidaan hyvittää vaadittavien 45 tunnin osalta enintään 15 tuntia. iii) Lentokoulutukseen on joka tapauksessa sisällyttävä vähintään 10 tuntia mittarilentokoulutusta monimoottorisella lentokoneella hyväksytyssä koulutusorganisaatiossa. iv) Mittarilentokoulutusta on oltava yhteensä vähintään 25 tuntia, josta vähintään 15 tuntia on suoritettava monimoottorisella lentokoneella. c) Hyvitettävien tuntien määrän määrittelemiseksi ja koulutustarpeiden selvittämiseksi hakijan on suoritettava hyväksytyn koulutusorganisaation ennen kurssia järjestämä arviointi. d) IRI(A)- tai FI(A)-kouluttajan a kohdan i alakohdan tai b kohdan i alakohdan mukaisesti antaman mittarilentokoulutuksen suorittaminen on kirjattava erillisiin koulutustietoihin, jotka kouluttaja allekirjoittaa. 7. Pätevyysperusteiseen osista koostuvaan IR(A)-lentokoulutukseen on sisällyttävä a) perusmittarilennon menetelmät ja ohjausliikkeet, joihin on kuuluttava vähintään i) perusmittarilento ilman ulkoista näköyhteyttä ii) vaakalento iii) nousu iv) korkeuden vähentäminen v) vaaka-, nousu- ja liukukaarrot vi) mittarilentokuvio vii) jyrkkä kaarto viii) radiosuunnistus ix) oikaisu epätavallisista asennoista x) lentäminen vajaalla mittaristolla ja xi) alkavan ja täyden sakkauksen tunnistaminen ja oikaisu niistä; b) IFR-lentojen valmistelutoimenpiteet, mukaan lukien lentokäsikirjan ja tarvittavien ilmaliikennepalvelun asiakirjojen käyttö IFR-lentosuunnitelman laadinnassa; c) mittarilentotoiminnassa normaaliolosuhteissa sekä poikkeus- ja pakkotilanteissa käytettävät menetelmät ja lentoliikkeet, joihin on kuuluttava vähintään i) siirtyminen näkölennosta mittarilentoon lentoonlähdössä ii) vakiolähtö- ja tuloreitit iii) matkalennon IFR-menetelmät iv) odotusmenetelmät v) mittarilähestymiset minimikorkeuteen vi) keskeytetyn lähestymisen menetelmät ja vii) laskut mittarilähestymisistä, mukaan lukien kiertolähestymiset; d) normaalit lentoliikkeet ja käytettävän lentokoneen erityiset lento-ominaisuudet; e) tarvittaessa edellä luetellut harjoitukset monimoottorisella lentokoneella, mukaan lukien i) lentokoneen ohjaaminen yksinomaan mittarien avulla simuloidussa tilanteessa, jossa yksi moottori on epäkunnossa; ii) moottorin pysäytys ja uudelleenkäynnistys (harjoitus on suoritettava turvallisessa korkeudessa, ellei sitä tehdä lentosimulaattorilla tai FNPT II:lla). 8. Pätevyysperusteisen osista koostuvan IR(A)-kelpuutuksen hakijalle, jolla on osan FCL mukainen PPL- tai CPL-lupakirja ja voimassa oleva IR(A)-kelpuutus, jonka kolmas maa on myöntänyt Chicagon yleissopimuksen liitteen 1 vaatimusten mukaisesti, voidaan hyvittää 4 kohdassa mainitut koulutusvaatimukset kokonaisuudessaan. Saadakseen IR(A)-kelpuutuksen hakijan on täytettävä seuraavat vaatimukset: a) hänen on suoritettava hyväksytysti IR(A)-kelpuutukseen vaadittava lisäyksen 7 mukainen lentokoe; b) hänen on osoitettava lentokokeessa tarkastuslentäjälle, että hänellä on riittävä teoriatiedon taso ilmailun säädöksistä, sääopista sekä lennonsuunnittelusta ja suoritusarvoista (IR); ja c) hänellä on oltava vähintään 50 tunnin mittarilentokokemus ilma-aluksen päällikkönä lentokoneilla. KOULUTUSTA EDELTÄVÄ ARVIOINTI 9. Hyväksytty koulutusorganisaatio määrittelee koulutusta edeltävän arvioinnin sisällön ja keston hakijan mittarilentokokemuksen perusteella. MONIMOOTTORISET LENTOKONEET 10. Yksimoottorisen lentokoneen IR(A)-kelpuutuksen haltijan, jolla on myös monimoottorisen lentokoneen luokka- tai tyyppikelpuutus ja joka haluaa saada monimoottorisen lentokoneen IR(A)-kelpuutuksen ensimmäistä kertaa, on suoritettava hyväksytyssä koulutusorganisaatiossa kurssi, joka sisältää vähintään viisi tuntia mittarilentokoulutusta monimoottorisella lentokoneella, josta kolme tuntia voidaan suorittaa lentosimulaattorilla tai FNPT II:lla, ja suoritettava hyväksytysti lentokoe.” c) Muutetaan B jakso seuraavasti: i) Korvataan 2 kohta seuraavasti: ”2. Osista koostuvalle IR(H)-kurssille pyrkivällä hakijalla on oltava PPL(H)-, CPL(H)- tai ATPL(H)-lupakirja. Ennen IR(H)-kurssin ilma-aluksella annettavan koulutuksen aloittamista hakijalla on oltava IR(H)-lentokokeessa käytettävän helikopterin tyyppikelpuutus, tai hänen on oltava suorittanut kyseisen tyypin hyväksytty tyyppikoulutus. Hakijalla on oltava todistus hyväksytysti suoritetusta miehistöyhteistyökurssista, jos lentokoe suoritetaan usean ohjaajan toimintaympäristössä.” ii) Korvataan 9.2 kohta seuraavasti: ”9.2. IR(A)-kelpuutuksen haltijalta vaadittava koulutus voidaan vähentää 10 tuntiin.” iii) Lisätään 9.3 kohta seuraavasti: ”9.3. PPL(H)-lupakirjan haltijalta, jolla on helikopterin yölentokelpuutus, tai CPL(H)-lupakirjan haltijalta vaadittavaa mittarilentokoulutuksen kokonaismäärää voidaan vähentää viidellä tunnilla.”